정조 9년
正言李羽晉疏曰。伏以。天祐宗祊。慶篤元良。縟儀誕擧。睿姿日就。星海騰謠。朝野胥忭。是誠我東方億萬年無疆之休也。仍伏念臣。向叨南邑。無一善狀罪大承訛。罰止行遣。撫躬惶懍。如不自容。幸賴日月之明。必照於容光。天地之大。偏厚於一物。特沛雷雨之澤。旋蒙甄敍之私。曾未幾何。除命聯翩。臣每奉華誥。闔門攢祝。恩山德海。欲報無階。惟淸淚之被面耳。第臣屢試臺閣。一味緘默。詢蕘之至意徒勤。曝芹之微誠莫效。居常愧恧。如負大何。頃叨憲職。何敢冒膺。而千里炎洲。久結瓊樓之戀。一登文陛。要瞻尺天之光。遂不免章皇出肅。叨謝恩命。旋蒙淵鑑之諒察。特許鞶帶之褫解。今於新除之下。又焉敢諉以宿趼。若固有之掦揚爲蹲據之計乎。玆陳短章。仰瀆崇嚴。伏乞聖慈。天地父母。亟命鐫遞臣職名。使公器重微分安。不勝幸甚。臣方丐免之不暇。而憂憤所激。略此附陳。惟聖明之垂察焉。臣頃隨執法之後。屢陳沬血之請。而微忱未孚。天心莫回。私憂過計。常不任繞壁之嘆。顧今三年之趼復踏。一天之頭猶戴。不徒元惡之未殲。國恥之未雪而已。天網解紐。人紀掃地。昨秋之劇逆。至凶至憯。今春之亂孽。愈出愈獰。自開天闢地以來所未聞所未有之變。接踵層生於兩歲之間。噫嘻。痛矣。尙忍言哉。凡今日北面之臣。旣不能刎首刳心。少洩窮天之忿。徒傳故紙。伈泄度日。終至於緘口鉗舌。無一人爲殿下死者。是固群下不忠不誠之罪。而臣愚死罪。竊恐殿下懲討之擧。有遜於揮廓鎭安之方。或近於姑息。非所以生道殺人之義也。傳曰。除惡務本。又曰。蔓難圖也。噫。彼昨今年凶逆。豈一朝一夕之故哉。麟謙之無將一則其血黨。龜柱之讎國。而一爲之死士。推原其所由來。鄭妻龜柱。又是根柢中根柢。而亂本未鋤。禍蔓隨滋。馴致於枝上生枝。種下生種。大而爲福洋之醞釀。小則爲孚春之跳踉。而或靳應施之典。天討尙稽於殲殄。或同無故之人。喙息自如於城闉。是以凶徒醜類。頑不懲畏。狺然狙伺。仰視俯畫。將不知何樣禍機。伏在冥冥之中。何殿下之忽於務本之戒。致此難圖之患。而不思所以赫然奮發。廓然掃除。措國家於如泰如磐之勢。免吾民於爲禽爲獸之域乎。伏願聖明。亟加三思。夬從執法之請。各正當施之律。以明將晦之倫彝。以紓無窮之隱憂焉。臣於頃日。獲登前席。下詢嶺邑之弊端。至命文字之備陳。退而構疏。適値淸齋。不得仰徹。卽蒙恩遞。區區下懷。不容終默。敢此尾陳焉。嶺沿諸邑。弊瘼甚多。而惟是魚鹽稅邑各比摠之規最爲浦民難支之害。蓋海陸之利無異。豐歉之歲不同。第以一道田結論之。接壤之邑。有稍實焉。有尤甚焉。或給災或新起。通計一道之稅。有分等比摠之法。至於海利之災實。殆有甚於陸農。數里之間。網箭相望。而或有此網多麗彼箭全無。利否之相懸。不啻倍蓰。今乃一定各邑之稅摠。無論魚利之豐歉。必以充稅額。比前摠爲度。設令此邑之海利。倍加於去年。稅不過去年之摠。彼邑之魚産。大縮於去年。稅必準去年之額。橫斂枉徵。勢所必至。所以傍海之民戶。十空七八。終歲之生涯。盡歸稅納。間多有網破箭圮而徵稅於白地者。是故浦民。以捉魚爲破家之患。稍有生計者。相戒而不敢漁。其捉魚而應稅者。無非至窮無依之輩。然則海利。何以不縮。浦民何以聊生乎。且以船稅言之。商船土船。各有一定之稅。至如漁網船。則一年徵稅。多寡無常。蓋均役節目。有洋中去處條。而若轉入於他處漁場。則亦許該地方收稅。旣曰洋中。已給掌標。而若不入他漁場。只於大洋中捉魚。則似不宜疊徵其稅。今乃不然。浮家泛宅。朝東暮西。一落網字。便稱洋中。悍差雲集。隨處徵稅。一船之稅。或至一歲而四五徵。漁條之弊。亦如洋中。逐魚所在。易處無常。昨起今陳。不可一定。故均役節目。許令每式年稅案。註其陳起。而近來魚利漸縮。逐魚利船。比前尤數。或有立船一處。不滿數日。不捉一魚。轉而之他。輒徵其稅。至有一船而受四五標。漁船之稱冤。職由於此也。臣謂稅額。則一依田稅之例。以一道爲摠。痛革邑比摠之規。而嚴飭道臣。精査各邑之魚利。稍豐之處。比前加現。最歉之邑。量減稅額。裒多益寡。以爲平施之政。苟或一道之內。通同失利。則亦如災結。具由論啓。俾爲隨時蠲減之地。徵稅則一從節目洋中條之不入他漁場。只於洋中落網者。許令納稅於掌標所受邑。而嚴禁他處之疊侵。漁條之立船多日。稍獲魚利處。始許給標。痛革白徵之習宜矣。海門三十里內封山植松者。蓋爲戰艦之需。設置法禁。至重且嚴。而近年以來。民不知畏。斧斤潛入於連抱。樵牧又從於萌蘖。法網之解弛。已無可言。而奸黠之民。利於山田。乘風放火。延及松林。有若尋常行路無情落火者然。一燒之後。大木自枯。稚萌不生。則始爲冒耕。稍稍廣占。或斫或燔。年年起墾。爲菑爲畬。遂使茂密之林。便成耕種之地。轉相買賣。永爲民田。是以沿海松田。無不濯濯。或有名以封山邑。而闔境無一株松者。雖於有松之邑。旣被風折。間爲火枯。一望杈枒。所見寒心。夫以嶺南言之。左右沿之有松處。只稱固城巨濟等數邑。凡造戰船。卽必取材於此。而數邑松田。太半山童。其中稍爲成林者。一境之內。不過數處。而合爲船材者。蓋亦絶無而僅有耳。以數邑不多之材。備一道無盡之需。苟彼可材者旣盡。則如干拱把之木。繼此成材而用。恐不可以歲月期矣。古語云。十年之計。莫如種樹。爲今之策。宜莫如申定封山之界。嚴飭植松之政。而以臣淺見觀之。各該水營之專管松禁。實爲沿民切至之弊。蓋帥臣之於民情。豈皆全不顧念。而軍民各有所管。營邑不同其規。奸民之犯松者。名曰棍治。鮮爲刑配。而其於推捉之際。先自傾家破産。不徒犯者酷被侵漁之害。所謂任掌。亦及池魚之殃。或因一株之犯。傾盡十家之産。又或營底校卒之不關於禁松者。嚇喝多端。誅求無藝。而爲任掌者。怵於來頭。隨意奉承。如恐不及。所以封山附近之民。視松田如寇讎。萌蘖之始生者。連根而拔之。松子之飄落處。爇火而燔之。松田之不入冒耕。而絶無稚松者。職此之故也。海濱遐遠。民俗頑蠢。睯不畏法。殊可痛駭。而其侵剝之患。愁苦之狀。有足以觀於此矣。大抵爲經遠之謨者。不可區區於一時之些少騷撓。臣謂沿海松田。一從舊制。封標內冒耕處。勿論久近。一切痛禁。松田下居民中。另擇解事者。復其戶專其任。使之廣植松子。限以年數。若其最多植而最善養者。所管地方官。指名論報於道帥臣。以爲條列啓聞。量宜褒賞之地。如有犯斫及放火冒耕者。嚴刑遠配。少不容貸。水營校卒之憑藉侵漁者。俾道臣嚴立科條。痛加禁抑。斷以受賕之律。苟或拘私掩置。則帥臣邑宰。隨現重勘。而令各該守令。各管一邑松政。仍令道臣摠察。課其勤慢。大行黜涉。勿爲專付於帥臣。每年終。以禁標幅員。植松多寡。別成冊子。具由報備局。自備局時遣郞廳。逐處看審。如或相左於冊子。則道帥臣及守令。竝從重勘。則庶幾有補於養松之政矣。沿海邑鎭。設置戰艦。所以爲不虞之備也。古語云。艨艟鬪艦。勢如奔馬。疾若流星。其制樣之輕捷。行船之迅速。槪可想矣。臣再叨海邑。沿海戰船。多所目擊。亦或身騎。而蓋其體制極大。駕使太鈍。乘潮擧帆。僅能運用。少遇風濤。不得回旋。雖有副手梢工。尙且救死不贍。況當臨戎禦敵之際。奚暇於左出右入。颷至駛迅耶。大而無用。正謂是也。且沿海船所。間多潮生而有水。潮退而成陸。枵然大船。長在陸地上。必待望晦之時。始可行船。雖於有水處。潮淺汊港之內。膠似坳堂之盃。苟或望晦之前。若有緩急之變。焉用彼膠於陸之船。而鎭將水卒。將袖手而無所措。豈不大可寒心乎。矧其駕使於風浪。最爲可憂。每當操鍊之際。輒有渰沒之患。向日嶺湖數鎭之致敗。墊溺許多將卒。沿海之人。至今悲之。臣聞其傳誦。則伊日風波。騎兵船者卒無事。獨戰船遭敗云。此無他。戰船之體大步鈍。十倍於兵船。兵船則臨急而便於旋轉。戰船則遇風而不能掉泊故也。若使此箇戰船。不幸有變。則以卒與敵臣知其必無幸矣。昔忠武公李舜臣。當龍蛇大創之辰。乃以漁舠商舶。能殲蔽海蠻艘。制勝之道。不在於船之大小亦明矣。且舜臣。創爲龜船之制。往來如飛。敵不敢近。閑山露梁之捷。多賴於是船。可知其出奇制器。便利於克敵。而今之所謂龜船者。只倣頭腹之狀。無甚輕快之效。似是嗣後造船。以大爲務。駸駸與舊制不同。有其名而無其實矣。抑又湖南。有海鶻船之制。比他船稍小而稍捷云。未知其體樣之如何。而亦可見船制之利鈍。在小而不在大也。況近年風災之後。沿海松田船材之絶小。如前所陳。雖欲大其體制。一如今日。不出十年。將無材可造。恐未免無麵之不托。臣謂下詢廟堂。自今以後。戰船之新造者。勿爲宏大。務從輕捷。或以一戰船。分作戰船一隻。兵船一隻。稍工水卒。分而二之。龜船之制。亦須稍倣古法。以小爲度。沿海船所之無水處。竝令移設於有水之浦港。俾便駕使之方。以爲緩急之恃宜矣。統營貿穀之弊。已蒙聖鑑之下燭。至命廟堂之講究。而終未聞好樣變通之策矣。蓋自錢還防禁之後。該營旣無輸穀之道。乃爲折錢於兩湖。貿穀於嶺沿。而亦不得。屬之邑宰。分給民戶。直令營校。私給於願受者。所給穀價。轉相操切。比之所折之錢。減其太半。而願受之民。不計來頭之利害。惟貪目前之多得。及當秋捧之時。所謂願受。無非難捧。逋亡相踵。隣族遍侵。雖値豐年。尙有橫徵之怨。如遇儉歲。則所受旣濫於其力。所徵有倍於原價。推剝之患。反不如錢還之量力遍分也。然而此係該營支放之不贍。如無別般區劃。亦難一切防塞。臣之在南邑也。博詢營底之古老。從長講究。參以一得之愚見。爛加商確。抑有一款變通。庶可兩便營邑。今若以該營還耗之折錢者。一從所賣之價。除其浮費。以每包價幾緡錢。代給每月支放之半。其穀邊折半。則取沿邑移轉及該營屯租。推移充給。必無不足之患。嶺沿販舶。雲集營底。苟有錢焉。穀可易貿。此旣紓患於沿民。抑亦無害於營屬。見今捄正之策。恐無出於此者。臣謂下詢廟堂。亟令該營將士支放。以半穀半錢。定式排給。嚴禁料販之習。以絶侵漁之患宜矣。糶糴。民邑之大政也。各營還穀。無不付之本官。課其勤慢。察其虛實而已。未聞不由本官。直令營屬出納之也。統營還穀。散在三南。而其中嶺湖四五邑。自該營。名以倉監。分送偏裨。斂散之際爲弊實多。蓋倉奸糴弊。何邑無之。而有守令焉。有道臣焉。設有下輩之作奸。旣多管束。隨被現發。不至於狼藉無忌。而惟彼營裨。則無所鉗制。隨意縱恣。營差括逋。橫徵遍及於闔境。斛量無節。賠納反浮於原包。民不堪苦。愁怨四起。而守令莫之奈何。道臣若不聞知。南民切至之害。莫有甚於此者。臣之初到南邑也。適有該倉失火之患。乃在衆民受還之時。而滿庭民人。無一介燋爛赴救。皆曰此穀燒盡。然後吾儕。始可聊生。不惟立視而不救。惟恐火勢之不猛。此雖嶺俗獰悍之致。究其本情。誠亦慼矣。夫營裨之監糴。在糴政少無損益。而利專在於監色。於民情。大可矜憐。而患猶甚於水火。在朝家軫恤之道。豈宜剝此殘民之皮膏。肥彼營裨之囊橐。而不思所以痛革之策乎。臣謂統營倉穀之在列邑者。一從他營例。斂散之節。專委於地方官。嚴禁該營送監色之習宜矣。臣無任云云。省疏具悉。首陳事。諸批悉諭。附陳諸條。爾言俱有所據。令廟堂論理稟處。爾其勿辭察職。